
Előkészítő: Vagyongazdálkodási Főosztály

Előterjesztés
Tulajdonosi, Gazdasági és Közterület-hasznosítási Bizottság részére

Tisztelt Bizottság!

Eladók kizárólagos tulajdonát képezi a Budapest V. kerület 24386/0/A/46 hrsz. alatt felvett, természetben Budapest V. kerület Váci utca 9. II/10. szám alatt található, 85 m2 alapterületű, lakás megnevezésű ingatlan, a közös tulajdonból hozzátartozó 154/10000 tulajdoni hányaddal, melyet Vevő részére kíván értékesíteni. 
Az ingatlan jelenleg jogi személy bérlő birtokában van, amely alapján az ingatlan a jogi személy bérlő cégjegyzékben bejegyzett székhelye. Eladó a szerződés aláírásával kötelezi magát arra, hogy bérlő felé felmondja a bérleti szerződést oly módon, hogy a bérlőnek bérleményből legkésőbb 2015. január 31. napjáig ki kell költöznie, ingóságait ezen időpontig el kell szállítania, valamint legkésőbb 2015. január 31. napjáig igazolja, hogy kérelmezte a cégbíróságnál az ingatlan székhelykénti bejegyzésének törlését. Az ingatlant felújított, jó állapotban van. 
Az ingatlan Felek által kölcsönösen kialkudott vételára: 36.290.000,- Ft (427.000,- Ft/m2)
Vevő a szerződés aláírásakor 2014. október 20. napján Eladó részére készpénzben megfizetett a vételárból 7.000.000,- Ft-ot, melyből 3.000.000,- Ft-ot a Felek foglalónak, míg 4.000.000,- Ft-ot vételárelőlegnek tekintenek. A fennmaradó 29.290.000,- Ft-ot Vevő legkésőbb 2015. január 31. napjáig, készpénzben köteles megfizetni Eladó részére oly módon, hogy Vevő a bankszámlájáról Eladó jelenlétében veszi fel az összeget, amit a bankban átvételi elismervény aláírása ellenében ad át Eladónak. 
Eladó az ingatlant a teljes vételár megfizetésével egyidejűleg, legkorábban 2015. január 25-én, de legkésőbb 2015. január 31. napjáig köteles a Vevő birtokába adni. 
A kulturális örökség védelméről szóló 2001. évi LXIV. törvény 86. § (4) bekezdése szerint műemlék, műemlék jellegű, városképi jelentőségű kategóriában védett ingatlanok tekintetében a fővárosban lévő ingatlan esetén a Fővárosi Önkormányzatot elővásárlási jog illeti meg. 
Területgazdálkodási szempontból nem javaslom az elővásárlási jog gyakorlását.
Határozati javaslat

A Tulajdonosi, Gazdasági és Közterület-hasznosítási Bizottság úgy dönt, hogy:

A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) sz. Főv. Kgy. rendelet 50. § (1) bekezdésében biztosított jogával élve a 2014. október 20. napján kelt adásvételi szerződés alapján a Budapest V. kerület 24386/0/A/46 hrsz. alatt felvett, természetben Budapest V. kerület Váci utca 9. II/10. szám alatt található, 85 m2 alapterületű, lakás megnevezésű ingatlan, a közös tulajdonból hozzátartozó 154/10000 tulajdoni hányaddal 36.290.000,- Ft vételáron Vevő részére történő elidegenítése során elővásárlási jogával nem kíván élni, egyúttal felkéri a főpolgármestert a lemondó nyilatkozat aláírására.

A személyes adatok védelme érdekében a mellékletek megtekinthetők a Tulajdonosi, Gazdasági és Közterület-hasznosítási Bizottság vagy a Vagyongazdálkodási Főosztály Titkárságán. 

